Magnus Heunicke (S), 2025-10-23:
Tak for den opfordring.
Jeg kan love, at jeg selv, regeringen og embedsværket gør os ekstremt umage med at sikre, at når vi implementerer, også når det er EU-stof, bliver det så klogt og godt som muligt, så det ikke bliver noget, der skal betyde fordyrelse eller besværliggørelse, hverken for erhvervslivet eller forbrugere, men noget, som skal sikre, at vi i Europa er stærkere og mere modstandsdygtige, end vi har været indtil nu.
Tak for det.
Den sætter jeg stor pris på, og det ved jeg også at vores embedsværk gør.
Som nævnt er det bilskrotningsordningen, det handler om, og den har eksisteret, siden den blev vedtaget her i Folketingssalen og indført i år 2000.
Det er en god ordning, fordi den sikrer, at når en bilejers køretøj er udtjent, bliver det afleveret til en miljørigtig affaldsbehandling, fordi man altså får den her skrotningspræmie, når man afleverer køretøjet til en registreret affaldsbehandler.
Man må jo sige her 25 år efter, at det var godt, at vi fik den indført, for den har levet op til sit formål, og det gør den stadig.
Det betyder, at vi i Danmark har mange udtjente køretøjer, der afleveres til den miljørigtige skrotning og dermed også den rigtige affaldsbehandling og genanvendelse og genbrug af de dele, der kan det.
Det er vigtigt, for vi ved, at udtjente biler indeholder væsker, materialer og komponenter, som ikke skal forurene miljøet, hverken i Danmark eller i udlandet.
Derfor er der et stort potentiale i at genbruge og genanvende mange dele af køretøjerne.
Så det, vi skal tage stilling til i dag, er ikke selve ordningen her, for den fortsætter, men til, hvordan bidraget skal være, altså hvad indholdet af den skal være.
Senest i 2016 justerede vi miljøbidraget, altså det, man betaler som bilejer, og sænkede det fra 101 kr. til 84 kr.
Der var dengang et overskud på ordningen.
Denne gang er der også et akkumuleret overskud på ordningen, som skal afvikles, så vi dermed sikrer, at formålet er at opkræve de her midler og give dem tilbage til bilejerne, og at man altså ikke opkræver mere fra bilejerne, end hvad der er nødvendigt.
Derfor kan vi nu, og det er jo glædeligt, sænke miljøbidraget fra 84 kr. til nu kun 61 kr., og det er jo til at overkomme, i forhold til hvad en bil ellers koster.
Så beløbet er nu 61 kr. Som et yderligere bidrag – og det er måske vigtigere – til at sikre den nødvendige balance inden for bilskrotningsordningen er det min forventning at vi kan ændre bilskrotningsbekendtgørelsen, dvs. forhøje skrotningsgodtgørelsen.
I dag er det sådan, at man får 2.200 kr., men allerede fra den 1. januar 2026 vil vi kunne udbetale 2.770 kr.
Så det er altså en stigning fra 2.200 kr. til 2.770 kr.
Den godtgørelse, den præmie, bidrager til at sikre, at udtjente køretøjer afleveres hos registrerede autoophuggere og dermed ikke ender i de her illegale affaldsstrømme eller i naturen for den sags skyld.
Så vi forventer, at når vi hæver skrotningsgodtgørelsen, understøtter vi den lovlige autoophuggerbranche, og en miljømæssigt forsvarlig håndtering af udtjente køretøjer bliver dermed sikret.
Tilsammen vil de to satsjusteringer bidrage til at få nedbragt det her overskud og skabe balance mellem indtægter og udgifter på den her ordning.
Så er der et par ordførere, der har nævnt ELV-forordningen, som er en EU-forordning.
ELV står på engelsk for »end of life vehicles«, som betyder det samme, altså når køretøjer er udtjente.
Det er en forordning, som er foreslået af Europa-Kommissionen om øgede krav til, hvordan man skal designe sådan nogle køretøjer, hvilke komponenter der skal være, og hvordan man skal sikre, at de kan genanvendes og genbruges, så vi ikke hele tiden bruger nye materialer, som er svære at få til Europa – nogle af dem bliver typisk produceret helt omme på den anden side af jorden – men at vi kan genanvende og genbruge det, der allerede er her i Europa.
Men det handler også om, hvordan man håndterer de udrangerede køretøjer, deraf navnet ELV-forordning.
Danmark er jo formand for EU, og vi arbejder på højtryk i forhandlinger for at få afsluttet det her arbejde.
Forventningen er for os, at vi inden udgangen af Danmarks formandskab vil kunne nå til enighed om et resultat her, men i hvert fald senest i 2025, måske i starten af 2026.
Men vi går stadig væk efter, at det skal kunne lykkes os at lande et sådant resultat.